RESOLUCIÓN do 30 de novembro de 2009, da Secretaría Xeral da Consellería de Traballo e Benestar, pola que se declara de interese galego e se ordena a inscrición no Rexistro de Fundacións de Interese Galego da Fundación Centro Galego de Solidariedade-Proxecto Home.
CONSELLERÍA DE TRABALLO E BENESTAR — III. OUTRAS DISPOSICIÓNS — 03/12/2009

Examinado o expediente de recoñecemento e declaración de interese galego e inscrición no Rexistro de Fundacións de Interese Galego da Fundación Centro Galego de Solidariedade-Proxecto Home, dítase esta resolución baseada nos feitos e fundamentos de dereito que se expoñen a continuación:
Feitos.
Primeiro.-Ramón Gómez Crespo, como fundador e presidente do padroado da fundación, con data do 13 de agosto de 2009, formulou solicitude de clasificación, declaración de interese galego e inscrición no Rexistro de Fundacións de Interese Galego.
Segundo.-A Fundación Centro Galego de Solidariedade-Proxecto Home foi constituída en escritura pública outorgada en Santiago de Compostela o 8 de outubro de 2009, ante o notario Nelson Rodicio Rodicio, co número de protocolo dous mil setecentos dezasete, por Ramón Gómez Crespo, que intervén no seu propio nome. Esta escritura foi obxecto de rectificación, mediante dilixencia do mesmo notario, do 5 de novembro de 2009, co número de protocolo tres mil trinta e cinco.
Terceiro.-A Fundación Centro Galego de Solidariedade-Proxecto Home ten por obxecto, segundo establece o artigo 6 dos estatutos, a atención integral aos colectivos marxinados ou en estado de necesidade e aqueles en situación de exclusión social; así como a prevención, formación, educación, rehabilitación e reinserción, apoio e intermediación no ámbito penitenciario, xurídico e xudicial ás persoas con problemas de adicción, ás súas familias e aos colectivos de risco (e dentro destes especialmente o traballo con mulleres, inmigrantes e discapacitados físicos e psíquicos. Protección á infancia, especialmente acollida e integración sociofamiliar de menores desprovistos de atención familiar, así como a promoción, en xeral, do positivo desenvolvemento dos menores desprotexidos.
Cuarto.-Na constitución da fundación constan os extremos relativos á personalidade dos fundadores; a súa capacidade para constituíla e a súa vontade de facelo como de interese galego conforme os preceptos da Lei 12/2006, do 1 de decembro, de fundacións de interese galego.
Quinto.-Nos estatutos da fundación consta os extremos relativos á súa denominación e natureza (artigo 1); o seu enderezo en Santiago de Compostela (A Coruña), praza de Europa, 1, 6º B (artigo 4); o seu obxecto e fins (artigo 6); as regras para a aplicación das rendas ao obxecto fundacional e para a determinación dos beneficiarios (artigos 9 e 10); e a designación do padroado como órgano de goberno, representación e administración dela, con indicación do seu réxime de funcionamento (artigos 11 a 28).
Sexto.-O padroado inicial da fundación está formado por Ramón Gómez Crespo como presidente; Ofelia de la Concepción Debén Rodríguez como vicepresidenta; Amalia María Calvo Ríos como secretaria e Manuel Rodríguez Iglesias como vogal.
Sétimo.-A comisión integrada polos secretarios xerais de todas as consellerías elevoulle ao conselleiro de Presidencia, Administracións Públicas e Xustiza, proposta de clasificación como de interese social da Fundación Centro Galego de Solidariedade-Proxecto Home, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 47 da citada lei e o artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, o protectorado será exercido polo departamento da Xunta que teña atribuídas as competencias correspondentes aos fins fundacionais, procedendo á súa clasificación como de interese social.
Oitavo.-Á vista da citada proposta da comisión de secretarios xerais, por orde da Consellería de Presidencia, Administracións Públicas e Xustiza do 17 de novembro de 2009 (Diario Oficial de Galicia do 24 de novembro) clasificouse como de interese social a Fundación Centro Galego de Solidariedade-Proxecto Home e adscribiuse á Consellería de Traballo e Benestar para efectos do exercicio do protectorado sobre ela.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral consonte a lei, e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, correspóndelle a esta Consellería de Traballo e Benestar a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Centro Galego de Solidariedade-Proxecto Home, así como o exercicio das funcións de protectorado e as demais que correspondan á Xunta de Galicia de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións de interese galego e nos decretos 14/2009, do 21 de xaneiro, polo que se aproba o Regulamento de fundacións de interese galego e o Decreto 15/2009, da mesma data, polo que se aproba o Regulamento do Rexistro de Fundacións de Interese galego, deben entenderse substancialmente cumpridos os requisitos establecidos pola declaración de interese galego e inscrición no Rexistro de Fundacións de Interese Galego, sección da Consellería de Traballo e Benestar, da Fundación Centro Galego de Solidariedade-Proxecto Home, polo que, por todo isto:
RESOLVO:
Primeiro.-Recoñecer e declarar de interese galego a Fundación Centro Galego de Solidariedade-Proxecto Home.
Segundo.-Ordenar a súa inscrición no Rexistro de Fundacións de Interese Galego, sección da Consellería de Traballo e Benestar.
Terceira.-Que a dita fundación, expresamente sometida á Lei 12/2006, do 1 de decembro, e aos decretos 14/2009, do 21 de xaneiro, polo que se aproba o Regulamento de fundación de interese galego e ao Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, e demais normativa de aplicación, onde se establecen especialmente as obrigas de dar publicidade suficiente dos seus obxectivos e actividades, da ausencia de ánimo de lucro na prestacións dos seus servizos e de solicitar as preceptivas autorizacións, quede suxeita ao protectorado da Xunta de Galicia, que será exercido por esta consellería.
Santiago de Compostela, 30 de novembro de 2009.
Cristina Ortiz Dorda
Secretaria xeral da Consellería de Traballo
e Benestar